Årets Bil 2024 er Renault Scenic E-Tech

Det er en god uge for franske Renault. Mandag præsenterede de den nye Renault 5 E-Tech, der allerede bliver skamrost for sit design. Og samme dag vandt Renault Scenic E-Tech titlen som Car of The Year 2024. En kåring der blev annonceret på Geneva Motor Show.

Scenic blev stemt som vinder af en jury bestående af 58 motorjournalister fra 22 lande. Godt gået af en bil, der endnu ikke er kørt ud på vejene. I øvrigt er det anden gang Scenic vinder selvsamme pris – i 1997 kunne fossiludgaven smykke sig med titlen.

Scenic E-Tech blev præsenteret i september måned sidste år og er den anden model i Renaults elektriske E-Tech serie. Bilen, der er designet og produceres i Frankrig, er prissat skarpt fra starten i Danmark. Nemlig 309.990 kroner for udgaven med 420 kilometers rækkevidde. Den kommer til landet i maj måned.

RENAULT SCENIC E-TECH | EVOLUTION (60 KWH) | TECHNO (60 KWH) | TECHNO (87 KWH) | ICONIC (87 KWH)
Rækkevidde (WLTP) | 420 km | 420 km | 625 km | 625 km
Batteripakke | 60 kWh | 60 kWh | 87 kWh | 87 kWh
Motor | 125 kW / 170 hk | 125 kW / 170 hk | 160 kW / 220 hk | 160 kW / 220 hk
Moment | 280 Nm | 280 Nm | 300 Nm | 300 Nm
Acceleration 0-100km/t | 9,3 sek. | 9,3 sek. | 8,4 sek. | 8,4 sek.
Ladeeffekt (AC/DC) | 22 kW / 130 kW | 22 kW / 130 kW | 22 kW / 150 kW | 22 kW / 150 kW
Træk på krog | 1.100 kilo | 1.100 kilo | 1.100 kilo | 1.100 kilo
Pris | 309.990 kr. | 329.990 kr. | 364.990 kr. | 384.990 kr.

Efter første afstemning i november 2023 blev Scenic E-Tech udvalgt sammen med seks andre finalister: BMW 5-series, BYD Seal, Kia EV9, Peugeot E-3008/3008, Toyota C-HR og Volvo EX30.  Scenic fik en førsteplads med 329 point. På andenpladsen kom BMW 5-serien med 308 point.

Elbilerne dominerer

Car of the Year har, ligesom den danske pendant, i de senere år været domineret af elbiler. Således har en elbil hevet titlen hjem ved de seneste tre kåringer.

Jeep Avenger (2023)

Kia EV6 (2022)

Toyota Yaris (2021)

Peugeot 208 (2020)

Herunder vores video med indtryk af Renault Scenic E-Tech fra præsentationen i september. I slutningen af marts skal vi prøvekøre bilen for første gang. Det ser vi endnu mere frem til, efter de fine karakterer fra de mange motorjournalister.

Vores første indtryk af Renault Scenic E-Tech.

Årets Bil 2024 er Renault Scenic E-Tech