Her er Europas syv finalister til Car of the Year 2026

De syv biler, der skal kæmpe om titlen som Car of the Year 2026, er nu offentliggjort – og listen viser, at elbilerne for alvor har sat sig på Europa. Men glem ikke: Car of the Year er ikke det samme som Årets Bil i Danmark 2026.

Hvor sidstnævnte kåres af danske motorjournalister med fokus på danske forhold, er Car of the Year en paneuropæisk kåring, hvor 60 jurymedlemmer fra 23 lande vælger årets bedste bil på tværs af kontinentet.

Syv finalister – én vinder i Bruxelles

Efter en første runde med 35 kandidater har juryen nu valgt de syv biler, der går videre til finalen:

Citroën C5 Aircross

Dacia Bigster

Fiat Grande Panda

Kia EV4

Mercedes-Benz CLA

Renault 4

Škoda Elroq

Dermed er der tre gengangere fra finalefeltet i den lokale danske Årets Bil 2026, nemlig Kia EV4, Mercedes-Benz CLA og Renault 4.

Finalen afgøres 9. januar 2026 ved Brussels International Motor Show, hvor vinderen bliver kåret efter en sidste fælles test på banen Parc Motor Castellolí nær Barcelona. Det er første gang testen foregår i Spanien – et bevidst valg for at sikre godt vejr og stabile testforhold.

Danske spor i kåringen

De fleste finalister var allerede i Danmark i september, da Car of the Year-juryen testede alle kandidater ved den store Tannistest i Nordjylland. Det betyder, at mange af bilerne også har været igennem præcis de danske landeveje, hvor Årets Bil i Danmark afgøres hvert år.

I 2025 gik sejren til Renault 5/Alpine A290, der slog Kia EV3 og Citroën C3/eC3 i finalen. Renault tog titlen hjem med 353 point mod Kias 291 – og med hele tre franske mærker i årets finale, kan historien meget vel gentage sig.

Husk at du fortsat kan give dit bud på, hvilken model du synes fortjener titlen som Årets Bil 2026 i Danmark – stem med her.

Her er Europas syv finalister til Car of the Year 2026