Årets Bil 2020 blev Peugeot 208

Så er årets bil i Europa kåret – og vinderen blev ret overbevisende Peugeot 208, mens den danske favorit, Tesla Model 3, måtte ”tage til takke” med en flot andenplads, med toppoint fra blandt andet Danmark, Sverige, Norge, Holland, Rusland og Tyrkiet. Tredjepladsen blev snuppet af endnu en ren elbil, nemlig Porsche Taycan.

I det hele taget var årets uddeling et skulderklap til de elektriske biler. Af de syv nominerede i finalen var det kun en enkelt, der udelukkende er fossildreven, nemlig BMW 1-serien – og den kom på en sidsteplads.

Årets kåring var tydeligt mærket af aflysningen af Geneva Motor Show; salen var nemlig tom. I stedet blev kåringen streamet live via internettet. Ingen af de nominerede producenter var mødt op.

Årets vinder, Peugeot 208, kommer i en elektrisk udgave, nemlig e-208. Med en startpris på 229.990 placerer Peugeot e-208 sig blandt de billigere elbiler på markedet. Til den pris får man en batteripakke på 50 kWh, der giver en rækkevidde på 340 kilometer, en tophastighed på 150 km/t og en acceleration fra 0-100 km/t på 8,1 sekund. Det er desuden muligt at benytte offentlige lynopladere med op til 100 kW, hvilket betyder, at batteriet kan lades fra 0-80 procent på en halv time.

Her er de syv finalister og de endelige point:

# | Model | Point
1. | Peugeot 208 | 281
2. | Tesla Model 3 | 242
3. | Porsche Taycan | 222
4. | Renault Clio | 218
5. | Ford Puma | 209
6. | Toyota Corolla | 152
7. | BMW 1-serien | 133

Hele seancen kan ses på video her:

Årets Bil 2020 blev Peugeot 208