7 biler der kæmper om at blive Car Of The Year

Det er sæson for kåringer og nu er de syv finalister til titlen som Car of the Year 2025 blevet offentliggjort. En pris, der gives af 60 uafhængige motorjournalister fra 23 lande i Europa. Vinderen bliver annonceret den 10. januar på Bruxelles Motorshow.

Finalen domineres, naturligvis, af elbiler. Men der har dog sneget sig to fossilbiler ind i det gode selskab, nemlig Cupra Terramer og Dacia Duster. Dermed har den franske Renault-koncern to biler med i finalen, da også Renault 5 E-Tech er på listen.

Ud over Renault 5 indeholder listen også andre længe ventede elbiler som Kia EV3, Hyundai Inster, Citroën ë-C3 og Alfa Romeo Junior. Sidstnævnte kunne godt bruge lidt kærlighed efter en hård undfangelse, hvor den fik den italienske regering på nakken.

Her er finalisterne:

Alfa Romeo Junior

Citroën ë-C3

Cupra Terramar

Dacia Duster

Hyundai Inster

Kia EV3

Renault 5 E-Tech

Car of the Year skal ikke forveksles med Årets Bil 2025, der kåres af de danske motorjournalister. Her afsløres vinderen allerede senere i november og der er et par enkelte gengangere i finalefeltet, nemlig Hyundai Inster og Kia EV3.

Sidst, og også mindst, skal vi da lige slå et slag for vores egen afstemning, Årets Elbil 2024, der stadig er åben. Her er det læserne, elbilejere og -entusiaster der vælger årets bil ud fra de modeller, der er kommet på markedet i det forgangne år. Stem med her:

Folkets valg: Stem på Årets Elbil 2024

7 biler der kæmper om at blive Car Of The Year